Paul Joseph Weitz

Paul Joseph Weitz (* 25. júl 1932, Erie, Pensylvánia, USA – † 22. október 2017, Flagstaff, Arizona) bol americký astronaut, námorný dôstojník a pilot, letecký inžinier a skúšobný pilot. Bol členom trojčlennej posádky misie Skylab 2, ktorá ako prvá letela na vesmírnu stanicu Skylab, prvú americkú orbitálnu stanicu. Neskôr bol tiež veliteľom misie STS-6, prvého letu raketoplánu Challenger.

 Život 
 Škola a výcvik  
Weitz v roku 1954 absolvoval Pensylvánsku štátnu univerzitu ako letecký inžinier. Dlhý čas pôsobil v námornom letectve. Podal si prihlášku do tímu astronautov a v roku 1966 bol prijatý do piatej skupiny v NASA. Prešiel výcvikom k programu Apollo, po jeho predčasnom zrušení sa precvičil na program Skylab. Oženil sa a mal dve deti.

 Lety do vesmíru 
Spoločne s astronautmi Conradom a Kerwinom štartoval ako člen prvej z posádok programu Skylab v máji 1973 z mysu Canaveral v kozmickej lodi nazvanej Skylab 2 (loď z pôvodného programu Apollo). Cieľom bola 80-tonová stanica Skylab, v tom čase už krúžiaca na obežnej dráhe Zeme ako vesmírna stanica. Spojenie oboch objektov sa vydarilo a kozmonauti plnili svoje úlohy, pričom tiež vystúpili do otvoreného vesmíru. Na stanici pracovali necelý mesiac a potom sa v poriadku vrátili domov. Druhú príležitosť dostal až o 10 rokov neskôr, vo svojich 51 rokoch. Vo funkcii veliteľa letu riadil prvý let raketoplánu Challenger, misiu STS-6. Počas letu bola vypustená stacionárna družica TDRS a uskutočnený 4-hodinový výstup, on sám viac ako hodinu. Počas svojich dvoch letov strávil vo vesmíre 33 dní.

 Skylab 2 (25. máj 1973 – 22. jún 1973)
 STS-6 (4. apríl 1983 – 9. apríl 1983)

 Ďalšie udalosti 
Z tímu astronautov bol vyradený v marci 1988, ale zostal u NASA v rôznych funkciách. Bol tiež námestníkom riaditeľa Johnsonovho vesmírneho strediska. Paul Weitz zomrel na myelodysplastický syndróm 22. októbra 2017 vo veku 85 rokov vo Flagstaffe v Arizone.

 Referencie 

 Literatúra 
 Codr, Milan (1982). Sto hvězdných kapitánů. 1. vyd. Praha: Práce. ISBN 24-033-82.

 Iné projekty 

 Externé odkazy 
 Paul Weitz na stránkach spacefacts.de 

Kategória:Kozmonauti USA
Kategória:Letci USA
Kategória:Testovací piloti USA
Kategória:Program Apollo Applications
Kategória:Program Skylab
Kategória:Príslušníci United States Navy
Kategória:Slobodomurári USA
Kategória:Osobnosti z Pensylvánie
Kategória:Osobnosti NASA
Kategória:Osobnosti USA nemeckého pôvodu